《岁朝图》
清代·胡敬

铜槃蜡滴无声腻，向晓双垂花绮丽。火拨松明灰渐多，彩旭曈曈射兰砌。

清尊旨酒陈满堂，柏叶色翠椒花香。莱衣次第起为寿，贺岁车笑门前忙。

披看此图境清绝，儿女青红嫌点笔。却将数笔写梅花，屋角横斜破香色。

花光鬓影朗照中，但觉满幅皆春风。添豪更尔弄狡狯，两颊酒带屠苏红。

人生但得左顾孺人右稚子，趺宕生涯寄文史，安问在朝还在市。

屈指团栾乐事多，三百六旬从此始。

作者简介：清浙江仁和人，字以庄，号书农。嘉庆十年进士。累官侍讲学士。诗文兼美。有《崇雅堂诗文集》。